苏洵
途次长安上都漕傅谏议
丈夫正多念，老大不自安。
居家不能乐，忽忽思中原。
慨然弃乡庐，劫劫道路间。
穷山多虎狼，行路非不难。
昔者倦奔走，闭门事耕田。
蚕谷聊自给，如此已十年。
缅怀当今人，草草无复闲。
坚卧固不起，芒背实在肩。
布衣与肉食，幸可交口言。
默默不以告，未可遽罪愆。
驱车入京洛，藩镇皆达官。
长安逢傅侯，愿得说肺肝。
贫贱吾老矣，不复苦自叹。
富贵不足爱，浮云过长天。
中怀邈有念，惝怳难自论。
世俗不见信，排斥仅得存。
昨者东入秦，大麦黄满田。
秦民可无饥，为君喜不眠。
禁军几千万，仰此填其咽。
西蕃久不反，老贼非常然。
士饱可以战，吾宁为之先。
傅侯君在西，天子忧东藩。
烽火尚未灭，何策安西边。
傅侯君谓何，明日将东辕。